정조 5년 · 목
領議政徐命善曰。數日靜攝之餘。聖候今臻復常之境乎。予曰。一樣矣。命善曰。湯劑連爲進御。以祛滯症宜矣。予曰。姑未知何以爲好也。右議政李徽之曰。以行氣爲主宜矣。命善曰。日昨之雨。爲民事幸矣。予曰。雨暘適宜。耕耘以時。實爲欣幸矣。來頭雨澤。連得如此。則有年可期。預用欣悅矣。命善曰。頃以牟還分留事。論啓之意。筵稟分付矣。八道兩都狀啓。今始齊到。而平安監司金華鎭以爲。四分一除留。留一之穀。每以新捧換置。計較多少。移轉或代穀爲請。黃海監司趙尙鎭。亦以四分一除留爲請。咸鏡監司鄭元始。亦以四分一除留爲請。京畿監司李鎭衡以爲。山峽少留處。略除作粟而三分二分給歲入之隨耗換色爲請。慶尙監司李文源。以依前半留爲請。全羅監司朴祐源。以仍舊半分爲請。洪忠監司李崇祜。以留庫中三分一加耗條。以雜穀換作爲請。江原監司金憙。以依前盡分爲請。江華留守徐浩修。以盡分爲請。就其中參互酌量。以四分一留庫。爲一定之法。似好矣。予曰。備堂各陳所見也。知事具善復曰。依大臣所奏施行。誠好矣。吏判洪樂性曰。依大臣所奏。從衆施行。似好矣。戶判鄭尙淳曰。四分一留庫之請。似好矣。兵判李衍祥曰。臣亦別無他見矣。副司直金熤曰。勿論盡分半分四分一留三分一留。各從道臣狀稟。似合事體矣。刑判李性源曰。嶺南牟還之弊。邑邑不同。若槪以四分三加分。則恐不無弊矣。判尹金魯鎭曰。以準四分一定式之數。似好矣。禮判鄭民始曰。諸道之便否。雖有異同。朝家之定式。不當班駁。旣欲四分一留。則不可不幷行於諸道矣。御將李昌運曰。以四分一留庫。則似宜矣。訓鍊都正李敬懋曰。以四分一定式分留。而牟還最多之邑。則量宜換作好矣。副司直蔡弘履曰。以四分一留庫。似好矣。命善曰。萊伯狀啓以爲。倭人書啓契中。月日相左。八使之無故停止。亦甚違例。此任譯輩不能嚴斥。以致此弊。請令廟堂稟處云云。此懲於前府伯之以是譴罷故矣。予曰。八使中第幾船不來乎。命善曰。一二船今始出來。其餘五船。姑未出來。倭夷所請者。必以八送使所給人蔘。盡數許給云。此或有前例。而亦是謬弊矣。然與戶判相議許給。則以難施爲言。事甚難矣。予曰。緣何而有難許給乎。尙淳曰。八使所給人蔘。數至三十斤。而前者所給者爲五斤。今此餘在者。亦爲二十五斤。而見今蔘儲絕乏。故果難矣。予曰。然則將何以有好道理耶。命善曰。彼之所請。只願以己亥庚子條。而此不可不許給之物矣。尙淳曰。己亥條果爲留在。而八使未畢來之前。依願許給。則非但目前之有難辦出。其在防微杜漸之義。必不可許施矣。命善曰。癸酉年已許給。則似無懲後之慮矣。予曰。送使專船者。果載何物乎。命善曰。所載者進上物件。而每以順付船出來。故在前送使時。爲除弊。罕有八送使盡來之事矣。然而彼之裝船出來之費。有若我國渡海之弊。其所費不些。故給蔘者此也。予曰。所謂進上者。果是銅角乎。尙淳曰然矣。戊戌條已出來。己亥。今將出來。此是造弓之材矣。予曰。彼船初不出來。則蔘亦不給者。或有前例乎。命善曰。是則姑未知矣。予曰。彼船前有盡數出來之事乎。命善曰。此則果有之。而無故停退者。只戊子癸酉矣。予曰。其時則初無一二船出來之事乎。命善曰。首船則出來矣。予曰。其時停退者。果是朝家申飭之事乎。命善曰然矣。予曰。此是應給之物。則依願許施。似無妨矣。命善曰。其許給。雖謬例。而渠以島勢蕩殘爲言。則其在聖上綏遠之道。故爲許給。以示交隣之義宜矣。尙淳曰。事面則然矣。蔘儲旣乏。勢難辦給。臣意則以待後來之船。似好矣。予曰。若以待後船許給。則今否後施。殆同朝三暮四矣。尙淳曰。若待後船。則當在八九月。而其間江界蔘二十斤。當上來。故以是仰達矣。命善曰。任譯輩則前旣有棍治之事。其在待邊戍之道。不可再勘。特推恩威幷施。今姑置之。似宜矣。予曰可矣。命善曰。關西馬步兵仍罷間査報事。令道臣曾有論啓之命矣。卽見該道臣金華鎭狀啓。則以爲。本道各邑鎭馬兵。合爲五千三百八十八名。而其中監營屬馬兵一千三百三十二名。兵營屬馬兵四千五十六名。而當初設置之法。其制甚重。有難革馬而代步矣。若盡激勸之方。則依別武士例。每秋試射。取其優等。以爲狀聞直赴。其次轉付將官千總把總別將之階。則人皆樂赴。軍有實額。是爲上策矣。至於鄕任之窠。則必以業文者。自校官應選。轉以歸屬于鄕。業武者。自軍門陞遷。以歸于鄕。則文武之技。竝歸於務實之政云。其所論報。與御將所奏。大有徑庭。予曰。八道一年都試之科。當出幾人乎。善復曰。只爲八人矣。予曰。各道監兵營及兩都所出之科。何以止於斯乎。善復曰。每道只取一人。故止此矣。予曰。兵家之政。貴在懲勸。凡於試取之際。必以務實爲先也。命善曰。聖敎至當矣。予曰。西土民情。雖未料度。祛其文弊。專尙武技。卽今之實務也。日前灣尹所奏。有曰人不學文。則不知其親上死長之義。其所云云。實未知何所指也。雖以擐甲之士。讀其通史一卷。則可知其義。大抵關西。別是尙武之地。而今此業文卽文具中文具耳。曾在 先朝。名以文士者。俱是軍伍中拔華。今玆道臣。先尙武備可也。徽之曰。在昔文士。或有可取之才。今之所謂文士。全無其實。都是免軍役之類矣。予曰。雖或從文。而亦尙武技。則是甚無妨。而全歸一岐者。亦甚可怪矣。近觀西北之人。雖以業文而決科。實無任用者矣。徽之曰。聖敎誠然矣。予曰。頃聞御將之言。則西人尙文之弊。近蓋尤甚云。此在道帥臣申飭擧行如何耳。命善曰。臣亦聞之。西人之所欲爲者。專在鄕任。一差其任。則有子若孫。俱免軍役。故擧皆避武而從文。今此軍伍之疏虞者此也。予曰。何以則有好道理耶。善復曰。臣於日前。得聞關西人則馬兵之虛額。以校生外閑漫者充定。則初無難得之慮。而今以武士代定馬兵。則人皆厭避。竝以文與武廢業云。予曰。御將第復言之。昌運曰。頃已論稟。別無更達矣。予曰。卿之所陳。與訓將大有異焉。是何故也。昌運曰。今承下詢。有難變陳。予曰。詳陳其狀中條語也。昌運曰。今若以薦鄕之人。募入武士。以應試取。則可爲勸懲之道矣。予曰。訓將之言。則閑散之人。入於別武。故鄕班擧皆厭避云。將以何術而善處乎。昌運曰。本道監兵營義州屬別武士。其數合爲二千七百五十名。而今之充額。徒擁虛簿。可謂名存而實無。一依北道親騎衛以示勸獎之意。今欲嚴立軍條。則莫如別武中設科試才。其所沒技者。狀聞直赴。次則計其等分。轉差鄕任將校。則人皆樂赴。必有實效矣。善復曰。弘立之亂。淸人之變。至今爲遺限恨者。專在兵不早備也。臣則謂淸南淸北。尤可爲武備之地矣。今於鄕任之窠。必有兵營之差帖後許鄕。則可杜圖囑之弊。而庶有尙武之效矣。昌運曰。其時査啓者。廣詢諸倅。已悉軍弊。庶可俯燭矣。予曰。馬兵。以鄕將校差則何如。訓將之奏。言其大槪也。御將之說。便是刺骨之論。參半施行。似甚爲宜。今玆守總兩營。猶存舊士之名。至於禁軍之廳。亦仍前號。馬兵則從御將之論。別武則循訓將之議。以爲從便之地。則豈不好哉。命善曰。如是幷施。則勢難必成矣。昌運曰。所謂馬兵。每當操鍊。輒皆賃貰。伊時浮費。殆至三十餘金。故人皆厭避。以致軍簿之無實矣。善復曰。使兵使釐正。則人皆畏。懲御將旣在三軍之任。則論責八道軍政可矣。予曰。前箕伯亦陳所聞。尙淳曰。採其物情。則近來軍政。名存而實無。前所論啓者是矣。善復曰。四百年軍制。有難猝變。今姑置之。似好矣。予曰。鄕人旣皆厭避。則勢難改革。今玆訓將之言。因循也。御將之論。矯弊也。而本軍之名。又改以親騎衛者。亦甚難言矣。命善曰。聖敎誠然。實難猝改矣。予曰。以騎作步。實爲重難。且釐革軍政。非曰無人。而見今昇平日久。査括簽丁。則必致動擾民間。是豈不重且難乎。命善曰。申飭監兵守令。則可致不煩而有效矣。予曰。御將初對之時。首陳此弊。亦難盡棄矣。善復曰。其所條陳中。亦有可取矣。予曰。別武士。欲以該道設科試取。而京軍門則近不設科。鄕武士則獨赴科取。實有一偏之嫌。且法是金石。而創出科試之後。人巧漸生。軍弊中又生一弊。則實有難處。初不若遵守舊典矣。道臣旣是主總一道。則可盡其守法祛弊之道。卿等必以矯捄之道。申飭道帥臣也。命善曰。聖敎誠至當矣。徽之曰。臣待罪箕營時。文則受講。武則試射。査得軍丁數百人。而人皆精實。馬兵則亦以鄕校生一體充額。而民無怨言矣。予曰。用武之政。專係勸獎。而守令之有所勤慢。實非朝家每每董飭之事矣。故予於大政。每下西北人調用之敎。而銓家視若例敎。雖有應用之人。初不採擬。以是之故。西北之人。斷望退步。不尙武技者。職有是也。此後則西北人當窠。勿以兩營騎士塡差。必以當差之人擬入也。命善曰。西北之窠。果有二窠。而每於大政。隨闕塡差。則不慰鄕人之心。此窠則勿擬他人事。另飭銓曹好矣。予曰。以是之故。鄕人果有抑鬱之志乎。昌運曰。果然矣。予曰。其責果在於禁御兩營。其所當窠之人。何不擬差乎。命善曰。西北人雖或上京。有難留待。便卽下往。故果未差出。且西人則專求鄕任。而不願武窠。故如是未差矣。予曰。承傳窠則本無朔數。此後則待傳敎卽爲收用也。命善曰。如是修擧。則非變法而有實效矣。徽之曰。松都人一體傳敎。尤爲至當矣。予曰。馬步兵革罷間事。以俟後日更稟也。予曰。月前將設勸武科者。爲其得人。而其所試取。終無可用之人。是亦可悶矣。今欲以監兵營。抄擇善武之材。使之上送京師。以爲試才擇用。則似甚爲好。故業欲下詢而未果矣。命善曰。鄕外武士。如是選用。則必有實效矣。徽之曰。擇用人材。貴是無外矣。命善曰。異國船漂到濟州事狀。事當回咨。而曾於甲戌年。初無回咨之事。依前置之。載來小錢。請送于戶曹。予曰。從便爲之也。命善曰。今此三司之望。極甚爲難。翰林徐龍輔鄭東浚。以爲陞六宜矣。予曰。當出者。又有兩翰林矣。命善曰。欲爲竝擧。而以其翰院之無人。果未竝達矣。予曰。兪彥鎬之所失。寧有深意而然乎。業欲下敎而未果矣。命善曰。臣之所奏。亦是一時規警之意。而聖敎至此。實用欽仰矣。予曰。李秉模事。亦不必深責矣。命善曰。此亦一時規警之事。豈可以此而永枳乎。聖敎誠至當矣。予曰。實錄之役。何當告訖乎。徽之曰。蔡濟恭趙㻐。已畢校正之役矣。予曰。兩重臣旣畢校役。則何不減下乎。徽之曰。活印後始乃減下。而言其全數畢役。則當在今六月矣。予曰。御營錢穀之簿。近甚枵然。全不成樣。事甚可悶矣。今以擢卿。意有所在。卿勿以老將自處。善爲修擧也。命善曰。今此下敎。寔出尋常。彼豈無一分報效之道乎。臣果逢見。則只曰圖報無階。以死爲期云矣。顧其年則雖近七耋。而見其身則足當一隅。伏願久掌此任。以爲修復舊制之地。甚宜矣。予曰。卿其惕念修補。無替予意也。昌運曰。筋力雖曰稍健。精神已至太耗。想必有僨事之擧。恐難副委畀之意矣。民始曰。司導[䆃:I-OFFICE]寺添價米。濟用監芝草價米。則以戶曹盡爲上下者。而自庚辰作米移送之後。本廳連爲替當矣。今則作米旣罷。可謂皮之不存。以戶曹還爲上下似好矣。尙淳曰。本曹昨今兩年。幸値豐稔。雖得繼用。今此減貢中。又失八千餘石。則均廳之前所上下者。實難替當矣。民始曰。若論戶曹所貸之錢。則合爲二十餘萬兩。而今此本廳之凋殘。實由於是。其所添價。決難自本廳上下矣。予曰。貢人則於此於彼。俱不失元數乎。命善曰然矣。予曰。戶曹依還報例。以爲許給。亦似無妨矣。予曰。申耆之論以一律者。臺言太涉過當矣。雖以守土之臣。豈可坐而受刃乎。其所隱避。出於不獲已。此與棄城逃避。實有異焉矣。命善曰。聖敎誠然矣。予曰。予於斷獄。每軫傅生之道。而至於該邑下吏之罪。所犯至重。其在風化之道。不可不如律以處矣。命善曰。此非尋常變怪。卽當依律。而適値藏刑。尙未快施。尤極痛惋矣。徽之曰。此等罪人。待其用刑。明施其律然後。他道人心。亦可靖之矣。予曰大[臺:I-POSITION]諫進前。大司諫任希曾。持平李羽晉。正言宋銓曰。近來兩司前啓。毋論輕重緩急。一竝姑停。而向來新啓。國榮拏籍。德相鞫問。固不容少緩。而適當此時。不得一問。任其偃息在家者。尤極痛駭。大臣筵奏及前後堂疏臺章。公議可見矣。爲先島置之典。斷不可已也。予曰。已諭於前後三司之批矣。予曰。年前所下傳敎中。以龜柱亂之本爲敎矣。今此李明濟討逆之疏。以枝葉二字。有若註解者然。其爲人事。極甚未瑩矣。命善曰。臣亦得聞。不勝驚駭矣。